Document ID: 32014R1357

KOMISIJAS REGULA (ES) Nr. 1357/2014
(2014. gada 18. decembris),
ar ko aizstāj III pielikumu Eiropas Parlamenta un Padomes Direktīvai 2008/98/EK par atkritumiem un par dažu direktīvu atcelšanu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes Direktīvu 2008/98/EK par atkritumiem un par dažu direktīvu atcelšanu (1) un jo īpaši tās 38. panta 2. punktu,
tā kā:
(1)
Direktīvas 2008/98/EK III pielikumā ir uzskaitītas atkritumu īpašības, kas padara tos bīstamus.
(2)
Direktīva 2008/98/EK nosaka, ka atkritumu klasificēšana par bīstamiem būtu cita starpā jāpamato ar Savienības tiesību aktiem par ķīmiskām vielām, it īpaši saistībā ar preparātu klasificēšanu par bīstamiem, ieskaitot šim nolūkam izmantojamās robežkoncentrācijas. Turklāt, lai veicinātu atkritumu veidu saskaņotu klasificēšanu un bīstamu atkritumu noteikšanu Savienībā, ir jāsaglabā sistēma, kas paredz atkritumus un bīstamus atkritumus klasificēt pēc jaunākā atkritumu veidu saraksta, kas noteikts ar Komisijas Lēmumu 2000/532/EK (2).
(3)
Direktīvas 2008/98/EK III pielikumā noteikts, ka bīstamības apzīmējumi H 4 (“kairinošs”), H 5 (“kaitīgs”), H 6 (“toksisks” un “ļoti toksisks”), H 7 (“kancerogēns”), H 8 (“kodīgs”), H 10 (“toksisks reprodukcijai”), H 11 “mutagēns”) un H 14 “ekotoksisks”) jāpiešķir, pamatojoties uz Padomes Direktīvas 67/548/EEK (3) VI pielikumā noteiktajiem kritērijiem.
(4)
Direktīvas 2008/98/EK III pielikumā noteikts, ka vajadzības gadījumā piemēro Eiropas Parlamenta un Padomes Direktīvas 1999/45/EK (4) II un III pielikumā uzskaitītās robežvērtības.
(5)
Direktīva 67/548/EEK un Direktīva 1999/45/EK no 2015. gada 1. jūnija ir jāatceļ un jāaizstāj ar Regulu (EK) Nr. 1272/2008 (5), kas atspoguļo zinātnes un tehnikas attīstību. Atkāpjoties no iepriekš minētā, abas direktīvas līdz 2017. gada 1. jūnijam drīkst attiecināt uz dažiem maisījumiem, ja tie ir klasificēti, marķēti un iepakoti saskaņā ar Direktīvu 1999/45/EK un ir laisti tirgū pirms 2015. gada 1. jūnija.
(6)
Direktīvas 2008/98/EK III pielikums ir jāgroza nolūkā bīstamo īpašību definīcijas attiecīgi pielāgot, vajadzības gadījumā tās saskaņojot ar Regulas (EK) Nr. 1272/2008 definīcijām un atsauces uz Direktīvu 67/548/EEK un Direktīvu 1999/45/EK aizstājot ar atsaucēm uz Regulu (EK) Nr. 1272/2008.
(7)
Lai nodrošinātu pietiekamu pilnīgumu un pārstāvību arī attiecībā uz informāciju par H 14 “ekotoksisks” saskaņojuma iespējamo ietekmi uz Regulu (EK) Nr. 1272/2008, ir vajadzīgs papildu pētījums.
(8)
Lai izvairītos no iespējamām neskaidrībām saistībā ar Regulā (EK) Nr. 1272/2008 definētajiem bīstamības apzīmējumu kodiem, bīstamās īpašības H 1 līdz H 15, kas definētas Direktīvas 2008/98/EK III pielikumā, būtu jāpārdēvē par HP 1 līdz HP 15.
(9)
Iepriekš lietotie bīstamo īpašību apzīmējumi H 5 (“kaitīgs”) un H 6 (“toksisks”) būtu jāsaskaņo ar izmaiņām tiesību aktos par ķīmiskajām vielām un jo īpaši ar jaunajām bīstamības klasēm un bīstamības kategoriju kodiem, kas definēti Regulā (EK) Nr. 1272/2008.
(10)
Lai nodrošinātu saskanību ar pārējo bīstamo īpašību apzīmējumiem, iepriekš lietotās bīstamās īpašības H 12 un H 15 būtu jāpārdēvē.
(11)
Šajā regulā paredzētie pasākumi ir saskaņā ar atzinumu, ko sniegusi Direktīvas 2008/98/EK 39. pantā paredzētā komiteja,
IR PIEŅĒMUSI ŠO REGULU.
1. pants
Direktīvas 2008/98/EK III pielikumu aizstāj ar šīs regulas pielikuma tekstu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs. To piemēro no 2015. gada 1. jūnija.
Briselē, 2014. gada 18. decembrī

Labels: 12
1
20